
          REPUBLIKA HRVATSKA
OPĆINSKI SUD U SLAVONSKOM BRODU
                       Trg pobjede 15
                 35000 SLAVONSKI BROD
Poslovni broj: R1 Ob-205/2022-46

U IME REPUBLIKE HRVATSKE

R J E Š E N J E 

Općinski sud u Slavonskom Brodu po sucu Tihomiru Lazariću u izvanparničnom predmetu predlagatelja HZSR, Područni ured S. B. i protustranaka mlt. A. B., OIB …, iz S. B., Z. 13, zastupana po posebnoj skrbnici D. V., dipl. iur., zaposlenici CZPS Z., Podružnica O., J. B., OIB … iz S. B., Z. 13, zastupana po OD H. i p. doo, S. B., N. V., OIB …, iz T. K. 81A i udomiteljice M. M., iz S. S., U. H. b. 80, radi oduzimanja prava na stanovanje s djetetom i povjeravanja svakodnevne skrbi drugoj osobi, 28. srpnja 2026.

r i j e š i o  j e

	Odbija se predlagatelj s prijedlogom radi oduzimanja prava na stanovanje roditelja J. B. i N. V. s djetetom mlt. A. B., te povjeravanja djeteta udomiteljskoj obitelji, sve na rok do godine dana.

Obrazloženje

1. Predlagatelj je podnio prijedlog radi oduzimanja prava na stanovanje roditelja s mlt. djetetom. U prijedlogu navodi da je majka J. rodila mlt. A. B. 28. rujna 2021. bez upisanog očinstva. J. otac, M. B., obratio se predlagatelju iskazujući zabrinutost za mlt. dijete. Obitelji je izrečena mjera stručne pomoći i potpore u ostvarivanju skrbi o djetetu. Prilikom jednog obilaska došlo se do saznanja da se majka J. s djetetom S. vratila u kućanstvo svoje majke A. L.. Dana 28. rujna  2021. rodila je mlt. A. B.. Ponašanje majke opisano je u zaključku i utvrđeno je da se ponašanje roditelja ne mijenja. 
1.1. Majka J. B. svojom pasivnošću i neprihvaćanjem uputa tijekom provođenja mjere intenzivne pomoći i nadzora nad ostvarivanjem roditeljske skrbi ugrožava razvoj mlt. djece S. i A.. Predlaže se sudu donošenje odluke kojom se majci oduzima pravo na stanovanje s djetetom A. B..

2. Tijekom postupka predlagatelj je proširio svoj prijedlog na način da je kao protustranku označio oca djeteta N. V., jer je isti u međuvremenu upisan kao otac mlt. A. (list 127 spisa), a tijekom postupka predlagatelj je predložio udomiteljsku obitelj M. M. iz S. S. (list 126 spisa).

3. Protustranka J. B. protivi se podnesenom prijedlogu i napominje da se u međuvremenu stabilizirala, da se vratila iz R. u S.. B., živi s majkom A. L. i dvoje mlt. djece, te je u kontinuitetu u radnom odnosu (list 127 spisa). 

4. Protustranka N. V. protivi se podnesenom prijedlogu.

5. Radi zaštite prava i dobrobiti mlt. djeteta, sud je svojim rješenjem od 17. studenog 2023. br. R1 Ob-205/2022 od 28. svibnja 2026. mlt. djetetu imenovao posebnu skrbnicu D. V., dipl. iur., zaposlenicu CZPS Z., Podružnica O. (list 68 spisa) koja predlaže saslušanje stručnog tima Z. na okolnost zašto baka nije podobna skrbiti o djetetu. Interes djeteta nije mijenjati ljude i mjesta i takva odluka mora biti potkrijepljena činjenicama i dokazima i biti u najboljem interesu djeteta (list 107 spisa).

6. U provedenom dokaznom postupku izvršen je uvid u zaključak predlagatelja, podnesak predlagatelja, rješenja ovog suda br. R1 Ob-208/2022 od 17. lipnja 2022., R1 Ob-204/2022 od 1. prosinca 2022., presudu ovog suda br. P POb-228/2025 od 15. travnja 2026., saslušani su svjedoci A. L., M. B., Z. K., M. B., izvršen je uvid u izviješće  voditeljice mjere nadzora (list 74 i 95 spisa) i podatke matice rođenih za mlt. A. B.. Saslušani su roditelji J. B. i N. V..

7. Iz provedenog postupka u bitnom proizlazi:
· da je mlt. A. B. rođena 28. rujna 2021. od majke J. B. i bez upisanog očinstva (list 4 spisa), a iz digitalnih podataka matice rođenih za mlt. A. B. vidljivo je da su kao roditelji upisani otac N. V. i majka J. B. (list 130 spisa) 
· da majka J. B. navodi da se iz R. u S. B. vratila u studenom 2024. Živi kod majke A. L. u S.. B. zajedno sa dva mlt. djeteta A. i S.. Mlt. S. nikada nije bio izdvojen iz obitelji unatoč donesenoj odluci o oduzimanju prava na stanovanja, a mjera je u međuvremenu i istekla. Djeca cijelo vrijeme stanuju i žive s njom i njezinom majkom A. L.. Mlt. S. ima autizam i ciste na bubregu, te ga vodi na liječničke preglede. Zaposlena je u caffe baru K. S.. B. (list 117 spisa) s plaćom od 900 EUR-a mjesečno, djeca primaju dječji doplatak od ukupno 60,00 EUR-a, a mlt S. prima inkluzivni dodatak od 900,00 EUR-a (list 127 spisa). 
· da otac N. V. navodi da je u izvanbračnoj zajednici sa J. bio tri godine, od 2018. do kolovoza 2021., kada je došlo do prestanka izvanbračne zajednice. U izvanbračnoj zajednici rođen je mlt. S. 2020., te mlt. A. rođena u rujnu 2021. nakon prestanka izvanbračne zajednice. Za mlt. A. u međuvremenu je priznao očinstvo u M. uredu u S.. B., te je upisan kao njezin otac (list 132 spisa)
· da svjedok A. L., baka po majci, iskazuje da se J. vratila iz R. u studenom 2024 i od tada cijelo vrijeme živi s njom i svojom djecom. Situacija u obitelji je dobra i nema problema. Majka J. vodi brigu o djeci tako što ih hrani, presvlači, ide u šetnju i igra se. U pogledu svog zdravlja baka navodi da nema problema jer ju djeca drže i razvesele, te želi da djeca i nadalje ostanu u njezinoj obitelji (list 119 spisa)
· da svjedok Z. K., voditeljica mjere, navodi da je sada situacija u obitelji dobra jer se majka J. stabilizirala, zaposlena je, živi u obitelji svoje majke zajedno s djecom. Majka J. se vrlo aktivno brine o djeci, pomaže svojoj majci u odgoju i materijalnoj situaciji, te potrebama djece. Smatra da djecu ne treba razdvajati, te je djeci u obitelji sasvim dobro. O zdravstvenom stanju mlt. S. vodi se ažurna briga (list 119 spisa).
· da je uvidom u rješenje ovog suda R1 Ob-208/2022 od 17. lipnja 2022. utvrđeno da je roditeljima J. B. i N. V. izrečena mjera privremenog povjeravanja i smještaja mlt. djece u trajanju od 30 dana, a svakodnevna skrb o mlt. djeci povjerena je baki po majci A. L. 
· da je rješenjem ovog suda R1 Ob-204/2022 od 1. prosinca 2022. roditeljima J. B. i N. V. oduzeto pravo na stanovanja s mlt. djetetom S. V. rođenim 7. srpnja 2020. na vrijeme do godine dana a svakodnevna skrb o djetetu povjerena je udomiteljici A. P. iz S.. B.. 
· da je pravomoćnom presudom ovog suda br. P Ob-228/2025 od 15. travnja 2026. odlučeno da će mlt. S. živjeti s majkom J. na njezinoj adresi stanovanja, da će majka ostvarivati djelomično samostalnu roditeljsku skrb, odlučeno je o osobnim odnosima mlt. S. i N. V., a ocu N. V. naloženo je doprinositi za uzdržavanje mlt. S.. 
· da je iz podataka e spisa vidljivo da je pravomoćnom presudom ovog suda br. P Ob-162/2022 od 19. lipnja 2026. odlučeno da će mlt. A. B. živjeti s majkom J., a majka će ostvarivati djelomično samostalnu roditeljsku skrb. Mlt. A. ostvarivat će osobne odnose s ocem koji će doprinositi za njezino uzdržavanje. 

8. Na temelju provedenih dokaza sud smatra da se nisu ispunile ostvarile pretpostavke radi oduzimanja prava na stanovanje s mlt. djecom. 

9. Prema članku 155. stavak 1. točka 2. Obiteljskog zakona (Narodne novine 103/15 i 156/23, dalje u tekstu: ObZ) sud će u izvanparničnom postupku rješenjem oduzeti pravo na stanovanje s mlt. djecom, te će svakodnevnu skrb o djeci povjeriti udomiteljskoj obitelji kada se nisu dogodile planirane promjene u obitelji iz prethodno određenih mjera za  zaštitu djece. 

10. Sud je odbio prijedlog radi oduzimana prava na stanovanje u odnosu na oca N. V., jer je isti označen protustrankom tijekom ovog postupka na ročištu od 6. svibnja 2026. (list 127 spisa) i nakon što je predlagatelj proveo određene radnje iz svoje nadležnosti kao što su obiteljska procjena (list 6 – 11 spisa), izrečena mjera intenzivnog nadzora nad izvršenjem roditeljske skrbi izrečena je samo u odnosu na majku J. B..
10.1. Otac N. V. nije bio obuhvaćen navedenim postupanjem predlagatelja, te nije utvrđeno da bi u odnosu na oca postojale pretpostavke radi oduzimanja prava na stanovanje s mlt. djetetom. 

11. Na temelju provedenih dokaza proizlazi da u postupanju majke ima određenih nedostatka u pogledu poboljšanja roditeljskih kompetencija, međutim, prema navodima voditeljice mjere Z. K. (list 119 spisa)  proizlazi da se majka J. u međuvremenu stabilizirala u pogledu svog život i brige oko mlt. djece. Posebno voditeljice mjere ističe da majka vrlo aktivno brine o djeci u odgoju i u materijalnoj situaciji, te da je djeci u obitelji sasvim dobro.  
11.1. Tijekom ranijeg postupka privremenog povjeravanja mlt. djeca su povjerena baki po majci A. L., a odluka o oduzimanju prava na stanovanje s mlt. S. nikada nije provedena zbog zdravstvenih razloga djeteta koje ima autizam. 

12. U međuvremenu su roditelji postigli dogovor prema kojem će oba mlt. djeteta stanovati s majkom koja će ostvarivati djelomično samostalnu roditeljsku skrb, da će djeca ostvarivati osobne odnose s ocem koji je u obvezi doprinositi za njihovo uzdržavanje.
12.1. Naime, roditelji su postigli sporazum u pogledu roditeljske skrbi vezano za svoju mlt. djecu čime su pokazali odgovornost i volju za adekvatnu skrb o mlt. djeci.

13. Imajući u vidu prvenstveno interes mlt. djece sud smatra da se u ovom trenutku i u ovim okolnostima mlt. djetetu A. ne treba uskratiti pravo na stanovanje s majkom, te ostvarivanje osobnih odnosa s ocem.  

14. Slijedom navedenog sud je odbio prijedlog predlagatelja, jer smatra da u ovom trenutku nisu ostvareni uvjeti da se udovolji prijedlogu i da se roditeljima oduzme pravo na stanovanje s mlt. djetetom. 
 
15. Slijedom navedenog odlučeno je kao u izreci rješenja.

U Slavonskom Brodu 28. srpnja 2026.
Sudac

    Tihomir Lazarić v.r.











Uputa o pravnom lijeku: 
Protiv ovog rješenja dopuštena je žalba u roku od 3 dana od dana uručenja, odnosno dostave prijepisa odluke. Žalba se podnosi putem ovog suda na Županijski sud. Žalba ne odgađa ovrhu rješenja (članak 489. stavak 3. ObZ).

